അട്ടപ്പാടി ആദിവാസി ഊരില് പോലീസ് അതിക്രമം ഭീകരാന്തരീക്ഷം സൃഷ്ടിച്ച് ഊരുമൂപ്പനേയും മകനേയും അറസ്റ്റ് ചെയ്തു പ്രതിഷേധിച്ച് ആദിവാസി സംഘടനകള് അട്ടപ്പാടി: കുടുംബവഴക്കുമായി ബന്ധപ്പെട്ട പരാതി അന്വേഷിക്കാനെത്തിയ പോലീസ് സംഘം അട്ടപ്പാടി ആദിവാസി ഊരില് ഭീകരാന്തരീക്ഷം തീര്ത്തതായി പരാതി. സംഘര്ഷാവസ്ഥ സൃഷ്ടിച്ച് പോലീസ് ഷോളയൂര് വട്ടലക്കിയിലെ അച്ഛനേയും മകനേയും അറസ്റ്റ് ചെയ്തതായി പരാതി. ഊരുമൂപ്പനായ ചൊറിയമൂപ്പനേയും മകന് മുരുകനെയുമാണ് പോലീസ് അറസ്റ്റ് ചെയ്തത്.മുരുകന്റെ 17 വയസുകാരന് മകനെ മര്ദ്ദിച്ചതായും പരാതിയില് പറയുന്നു. കുറച്ചുദിവസങ്ങള്ക്ക് മുന്പ് മുരുകനും കുടുംബവും ചേര്ന്ന് മറ്റൊരു കുടുംബത്തിന് നേരെ ആക്രമണം നടത്തിയതായി പോലീസ്ന് പരാതി ലഭിച്ചിരുന്നു. സംഭവത്തില് മുരുകനും പരാതി നല്കിയിരുന്നു. ഇതിന്റെ അടിസ്ഥാനത്തില് നിയമനടപടികള് സ്വീകരിക്കാനായി പോലീസ് ഊരിലെത്തിയപ്പോഴാണ് സംഭവമുണ്ടായത്. മുരുകനേയും പിതാവിനേയും അറസ്റ്റ് ചെയ്യാനെത്തിയ പോലീസിനെ സ്ത്രീകളടക്കം ചേര്ന്ന് തടയുകയായിരുന്നു. തുടര്ന്ന് പ്രതികളെ ബലപ്രയോഗത്തിലൂടെ അറസ്റ്റ് ചെയ്തു. അതേസമയം, സ്റ്റേഷനില് വച്ച് മധ്യസ്ഥ ചര്ച്ചയില് പരിഹരിക്കാവുന്ന ഒരു പ്രശ്നത്തിനുമേല് പോലീസ് സ്വീകരിച്ച നിലപാടിന് എതിരെ ആദിവാസി സംഘടനകള് പ്രതിഷേധവുമായി രംഗത്തെത്തി. ഭീകരാന്തരീക്ഷം സൃഷ്ടിച്ച് മുരുകനെയും മൂപ്പനേയും പിടിച്ചുകൊണ്ടുപോയതിനെതിരേ പ്രതിഷധസൂചകമായി ഷോളയൂര് പോലീസ് സ്റ്റേഷന് സംഘടനകള് ഉപരോധിക്കുകയും ചെയ്തു. അട്ടപ്പാടി എഎസ്പി ഓഫീസിന് മുന്നിലും പ്രതിഷേധം സംഘടിപ്പിച്ചു. കൃത്യനിര്വഹണം നടത്തുന്നതില് തടസ്സം നിന്നതിനാലാണ് സംഘര്ഷം ഉണ്ടായതെന്നാണ് പോലീസ് പറയുന്നത്. എന്നാല് കുടുംബവഴക്കുമായി ബന്ധപ്പെട്ട പരാതിയില് നടപടിയെടുക്കുക മാത്രമാണ് ചെയ്തതെന്നും മുരുകന്റെ ആക്രമണത്തില് മറ്റൊരു ആദിവാസി യുവാവിന് പരിക്കേറ്റതായും പോലീസ് പറയുന്നു.